paragraph_text: Jezik pripada sjevernoturkijskoj skupini; od ostalih turkijskih jezika izdvaja se brojnim arhaičkim elementima u glasovima i konstrukciji. Ima mnogo tuđica iz mongolskog, tunguskog i ostalih sjevernoazijskih jezika. Jakutska pismenost počinje nakon Oktobarske revolucije. 1929. prihvaćena je latinica, ali je 1939. zamijenjena prilagođenim ruskim alfabetom.